जनपद पंचायत बिजावर के अंतर्गत ग्राम पंचायत नयाताल और उसके मजरों को जनप्रतिनिधियों की उपेक्षा भारी पड़ रही है। ग्राम नयाताल से कोंढ़न मोहल्ला तक की लगभग एक किलोमीटर दूरी की सड़क ने बरसाती मौसम में जनप्रतिनिधियों की सक्रियता की कलई खोलकर रख दी है। नयाताल के पड़ोसी मोहल्ला कोंढ़न में प्राईमरी स्कूल का उन्नयन हाईस्कूल तक कर दिया गया है। स्कूल खुल चुके हैं और बच्चे भी साफ सुथरी गणवेशों में स्कूल जाने लगे हैं। गांव और घर से लगभग एक किमी की दूरी स्कूली बच्चों को बरसाती मौसम में अखरने लगी है कारण यह है कि एक किमी के कच्चे मार्ग को पिछले पांच सालों के अंतराल में डब्ल्यूबीएम तक नहीं कराया गया है। सुबह से बच्चे जब स्कूल जाते हैं तो उन्हें यह कच्ची सड़क भारी मुश्किल पड़ती है। दरअसल साफ सुथरी ड्रेस में जाने वाले बच्चों को दलदल युक्त सड़क से खुद को बचाकर निकलना पड़ता है। इस एक किमी के मार्ग में एक पुलिया भी खस्ताहाल पड़ी हुई है। इस गांव में क्षेत्रीय विधायक और सांसद आ चुके हैं लेकिन इस सड़क का निर्माण नहीं किया गया है। बच्चे ही नहीं बल्कि गांव के अन्य सभी लोगों को इस दलदल युक्त सड़क से निकलने में भारी परेशानी का सामना करना पड़ता है।